คลังลดภาษี'ท่องเที่ยว'พื้นที่ชนบท
คลังถก ททท.เคาะภาษีท่องเที่ยวใหม่ รมว.คลังยืนยันให้อัตราเดียวและต้องเป็นการเดินทางไปเที่ยวในชุมชนและชนบท
18 ส.ค. 2560

คลังถก ททท.เคาะภาษีท่องเที่ยวใหม่ รมว.คลังยืนยันให้อัตราเดียวและต้องเป็นการเดินทางไปเที่ยวในชุมชนและชนบทนายสมชัย สัจจพงษ์ ปลัดกระทรวงการคลัง เปิดเผยว่า สำนักงานเศรษฐกิจการคลัง (สศค.) ได้รายงานข้อเสนอเรื่องมาตรการภาษีท่องเที่ยวที่การท่องเที่ยวแห่งประเทศไทย (ททท.) เสนอมา ให้นายอภิศักดิ์ ตันติวรวงศ์ รมว.คลัง พิจารณาเห็นชอบ เพื่อนำเสนอให้คณะรัฐมนตรีอนุมัติต่อไปนายกฤษฎา จีนะวิจารณะ ผู้อำนวยการ สศค. กล่าวว่า รมว.คลังเห็นด้วยในหลักการให้นำรายจ่ายจากการท่องเที่ยวมาหักลดหย่อนภาษีได้ แต่ได้ให้ สศค.ไปหารือกับ ททท.เรื่องรูปแบบการหักลดหย่อนภาษีท่องเที่ยวอีกครั้ง โดยให้มีการกำหนดจังหวัดและเส้นทางการท่องเที่ยวให้ชัดเจนว่าอย่างไรถึงนำมาหักลดหย่อนภาษีได้"รมว.คลังต้องการให้การ ลดหย่อนภาษีจากการท่องเที่ยว ทำให้คนในชนบทได้ประโยชน์จริงๆ เพราะมาตรการลดหย่อนภาษี ท่องเที่ยวที่ผ่านมาพบว่า โรงแรมในกรุงเทพฯ และจังหวัดท่องเที่ยวใหญ่ๆ เท่านั้นที่ได้ประโยชน์ แต่ชนบทไม่ได้ประโยชน์จากมาตรการที่ออกไป" นายกฤษฎา กล่าวผู้อำนวยการ สศค. กล่าวว่า ททท.ได้เสนอมาตรการลดหย่อนภาษีท่องเที่ยวแบ่งเป็น 3 เขต คือ จังหวัดท่องเที่ยวหลัก 14 จังหวัด ลดหย่อนภาษีได้ 1.5 หมื่นบาท จังหวัดท่องเที่ยวใน 12 เมืองต้องห้ามพลาด ลดหย่อนภาษีได้ 3 หมื่นบาท และจังหวัดท่องเที่ยวรอง 51 จังหวัด ลดหย่อนภาษีได้ 5 หมื่นบาททั้งนี้ ททท.ต้องการให้ลดหย่อนทั้ง 3 เขต ซึ่งกระทรวงการคลัง ไม่เห็นด้วย จึงต้องหารือกับ ททท. เพื่อกำหนดจังหวัดและเส้นทางการท่องเที่ยวที่จะได้ลดหย่อนภาษีใหม่ อีกครั้ง ซึ่งสุดท้ายอาจจะได้ลดหย่อนภาษีทุกจังหวัดแต่ต้องเป็นเส้นทาง ท่องเที่ยวที่สนับสนุนท้องถิ่นและ ชนบทสำหรับค่าใช้จ่ายหักลดหย่อนภาษีจากการท่องเที่ยวยังไม่ได้มีการสรุประหว่าง 1.5 หมื่นบาท หรือ 3 หมื่นบาท รวมถึงระยะเวลาของมาตรการ เพราะต้องการให้สรุปจังหวัดและเส้นทางการท่องเที่ยวให้ได้เสียก่อน